柘臯短吟
作者：陳造
朝代：宋

paragraphs: 鐵山橫飛截平野，寧復江流飲胡馬。
大酋膽落狐鼠逃，虎頭將軍自天下。
拂廬連絡屯長雲，提戈敢謂秦無人。
驚霆白晝振解葉，淮地一掃留無塵。
歌謠千載淮民口，將軍歸飲策勳酒。
烏袍使者來如煙，騰書乞和胡稽首。
蠅鳴鴟噪初不聞，賈怒一舉雌雄分。
辛勤結髮七十戰，數奇堪笑李將軍。